26.5.2023
FI
Euroopan unionin virallinen lehti
C 185/35
Neuvoston päätöslauselma eurooppalaisesta koulutusalueesta: Näkymät vuoteen 2025 ja sen jälkeiseen aikaan (2023/C 185/08)
EUROOPAN UNIONIN NEUVOSTO, joka
1.
PALAUTTAA MIELEEN tämän päätöslauselman liitteessä esitetyn eurooppalaisen koulutusalueen poliittisen taustan.
2.
VAHVISTAA, että eurooppalainen koulutusalue voidaan toteuttaa vuoteen 2025 mennessä vain jäsenvaltioiden vahvan poliittisen sitoumuksen avulla, ja KOROSTAA, että sekä jäsenvaltioiden että komission on jatkettava eurooppalaisen koulutusalueen toteuttamisen edellyttämiä toimia toimivaltansa puitteissa ja tarvittaessa asianomaisten kansallisten ja EU:n sidosryhmien kanssa.
3.
PANEE MERKILLE komission tiedonannon edistymisestä eurooppalaisen koulutusalueen toteuttamisessa (1).
4.
KOROSTAA, että koulutus on kaikissa yhteyksissä, kaikilla tasoilla ja kaikissa muodoissa ratkaisevan tärkeää sosiaalisen koheesion, kilpailukyvyn ja kestävän kasvun varmistamiseksi Euroopan unionissa ja sen jäsenvaltioissa ja niiden valmistelemiseksi vihreään ja digitaaliseen siirtymään ja tukemiseksi niissä.
Etenkin aikana, jona kansalaisten on olennaisen tärkeää toteuttaa itseään ja saavuttaa hyvinvointia sekä mukautua muuttuvan maailman haasteisiin ja lisäksi toimia aktiivisina ja vastuullisina kansalaisina, PAINOTTAA laadukkaan, osallistavan ja tasa-arvoisen koulutuksen ja elinikäisen oppimisen merkitystä kaikille, niin lapsille kuin aikuisille.
5.
KOROSTAA, että eurooppalaista koulutusaluetta olisi tuettava elinikäisen oppimisen lähestymistavalla, johon sisältyvät koulutusjärjestelmät osallistavasti ja holistisesti ja joka kattaa opettamisen, koulutuksen ja oppimisen kaikissa yhteyksissä, kaikilla tasoilla ja kaikissa muodoissa – olipa kyse sitten virallisesta, epävirallisesta tai arkioppimisesta – ja ulottuu varhaiskasvatuksesta kouluopetuksen ja ammatillisen koulutuksen kautta korkeakoulutukseen ja aikuisoppimiseen.
6.
TOISTAA, että olisi tehostettava alojen välistä yhteistyötä asiaankuuluvien EU:n koulutusalan aloitteiden ja siihen liittyviä politiikka-aloja ja aloja, erityisesti työllisyys-, sosiaalipolitiikka-, tutkimus-, innovointi-, ympäristö- sekä nuoriso- ja kulttuuri- ja luovia aloja, koskevien aloitteiden välillä samalla kun noudatetaan täysimääräisesti perussopimuksissa esitettyä kunkin politiikka-alan oikeusperustaa.
TÄHDENTÄÄ tarvetta koordinointiin ja yhtenäisyyteen kaikissa EU:n koulutusalan aloitteissa, erityisesti taitoja ja osaamista koskevissa aloitteissa.
7.
PANEE MERKILLE, että eurooppalainen koulutusyhteistyö on hyvin tärkeää sosiaalisen koheesion ja hyvin toimivan taloustilanteen saavuttamiseksi Euroopan unionissa, jotta voidaan varmistaa unionin pitkän aikavälin kilpailukyky ja vihreän ja digitaalisen siirtymän onnistuminen sekä vähentää sosiaalista, alueellista ja taloudellista eriarvoisuutta.
TUNNUSTAA näin ollen, että eurooppalaisella koulutusyhteistyöllä, myös sen strategisilla puitteilla, on tärkeä merkitys eurooppalaisen ohjausjakson asiaankuuluvissa osissa.
8.
KOROSTAA, että on tärkeää edistää synergioita eurooppalaisen koulutusalueen, eurooppalaisen korkeakoulu­ tusalueen ja eurooppalaisen tutkimusalueen välillä välttäen resurssien, rakenteiden ja välineiden päällekkäisyyttä sekä hyödyntää Eurooppalaiset yliopistot -allianssien koko potentiaalia niiden kaikissa toimissa, mukaan lukien niiden kestävyyden tukeminen ja niiden tutkimus- ja innovaatioulottuvuuden vahvistamisen jatkaminen siltojen rakentamisesta tehokkaan eurooppalaisen korkeakouluyhteistyön tukemiseksi 5 päivänä huhtikuuta 2022 annetun neuvoston suosituksen (2) mukaisesti.
(1) COM(2022) 700 final.
(2) EUVL C 160, 13.4.2022, s. 1.